મોકો જોઈને કોંગ્રેસે ગૌર પરિવારનો સંપર્ક શરૂ પણ કરી દીધો છે એમ મનાય છે. અહેવાલો અનુસાર ખુદ કમલ નાથે બાબુલાલ ગૌરનો સંપર્ક કર્યો છે. સંજય સિંહ મચાનને લઇ આવવામાં પણ કમલ નાથની મુખ્ય ભૂમિકા રહી છે. ગોવિંદપુરા બેઠકની ટિકિટ પોતાને મળે તે માટે કૃષ્ણા ગૌરે ટેકેદારોને બોલાવીને બેઠક પણ કરી હતી. આ બેઠકના પ્રભાવી બારેલાલ અહિરવાર સહિતના નેતાઓ પણ તેમના ટેકામાં હોવાનું કહેવાય છે. કોંગ્રેસે સ્થાનિક નેતા ગોવિંદ ગોયલને પણ ગૌરના ઘરે મળવા માટે મોકલી દીધા હતા. ગુજરાત ચૂંટણી વખતે ભાજપના મુખ્ય કાર્યાલય કમલમ ખાતે આઇ. કે. જાડેજાના ટેકેદારો સહિત ઘણા નેતાઓએ ટિકિટ ના મળી ત્યારે વિરોધ કર્યો હતો. એવા જ દૃશ્યો ભોપાલમાં ભાજપના કાર્યાલયમાં આજકાલ જોવા મળી રહ્યા છે. મુંગાવલી બેઠક પર ભાજપે કે. પી. યાદવને ટિકિટ આપી તેના વિરોધમાં બાઈસાહેબ યાદવ જૂથના લોકો કાર્યાલય પર પહોંચી ગયા હતા. ભાજપના કેન્દ્રીય નેતા પ્રભાત ઝા અને પ્રદેશ પ્રભારી વિનય સહસ્ત્રબુદ્ધેની કારને રોકીને ઘેરાવ કરવામાં આવ્યો હતો.